มติครม.ไม่ต่ออายุมาตรการภาษีอสังหาฯ
คณะรัฐมนตรี มีมติไม่ต่ออายุมาตรการภาษีอสังหาริมทรัพย์ อ้างเศรษฐกิจดีขึ้น ด้านมาตรการค่าครองชีพต่ออีก 3 เดือน ยกเว้นค่าน้ำ
23 ก.พ. 2553

คณะรัฐมนตรี มีมติไม่ต่ออายุมาตรการภาษีอสังหาริมทรัพย์ อ้างเศรษฐกิจดีขึ้น ด้านมาตรการค่าครองชีพต่ออีก 3 เดือน ยกเว้นค่าน้ำ
นายกรณ์ จาติกวณิช รมว. คลัง เปิดเผยว่า คณะรัฐมนตรี (ครม.) มีมติเห็นชอบให้ยุติการดำเนินมาตรการกระตุ้นภาคอสังหาริมทรัพย์ ตามที่กระทรวงการคลังได้รายงานข้อคิดเห็นให้ทราบ โดยมาตรการลดภาษีธุรกิจเฉพาะจาก 3.3% เหลือ 0.11% และมาตรการลดค่าค่าธรรมเนียมจดทะเบียนสิทธิและนิติกรรมการโอนอสังหาริมทรัพย์จาก 2% และ 1% เหลือ 0.01% ที่จะสิ้นสุดในวันที่ 28 มี.ค.2553 นี้จะไม่มีการต่ออายุออกไปอีก
ขณะเดียวกันมาตรการยกเว้นภาษีเงินได้บุคคลธรรมดาสำหรับเงินได้เท่าที่จ่ายเป็นค่าซื้ออสังหาริมทรัพย์ที่ไม่เคยผ่านการใช้งานมาก่อน เพื่อเป็นที่อยู่อาศัยเป็นจำนวนเท่ากับมูลค่าที่จ่ายจริง แต่ไม่เกิน 3 แสนบาท ที่หมดอายุไปตั้งแต่วันที่ 31 ธ.ค.2552 แล้วนั้น ก็ไม่มีการต่ออายุเช่นกัน
"ถึงเวลาแล้วที่ต้องคงการยุติมาตรการไว้ตามกำหนดเดิม คือวันที่ 28 มี.ค.2553 เนื่องจากได้มีการประเมินผลจากการดำเนินมาตรการ พบว่า ธุรกรรมภาคอสังหาริมทรัพย์ทั่วประเทศมีอัตราขยายตัวเพิ่มขึ้น 10% ขณะเดียวกันผู้ประกอบการก็มีผลกำไร มีรายได้ก่อนหักดอกเบี้ยปรับขึ้นมาเยอะ ทำให้ความจำเป็นที่รัฐจะต้องช่วยเหลือผู้ประกอบการ ไม่มีแล้ว ถือว่าบรรลุจุดประสงค์แล้ว ไม่ต้องต่ออีก" นายกรณ์ กล่าว
ทั้งนี้ เชื่อว่าการยุติมาตรการดังกล่าวก่อนวันที่ 28 มี.ค. 2553 จะให้ประชาชนมีความชัดเจนว่า เหลือเวลาอีก 1 เดือนที่จะทำธุรกรรม ซึ่งจะเป็นแรงจูงใจให้ประชาชนรีบตัดสินใจซื้อขายบ้าน ทำให้ผู้ประกอบการเร่งระบายบ้านที่อยู่ในสต็อกให้หมด และเริ่มมีการก่อสร้างใหม่ มีการจ้างงานเพิ่ม
นอกจากนี้ นายกรณ์ กล่าวว่า ครม. ยังได้อนุมัติให้ยกเลิกมาตรการลดภาระค่าครองชีพของประชาชนบางมาตรการ เมื่อมาตรการเดิมหมดอายุในวันที่ 31 มี.ค.2553 คือมาตรการใช้น้ำประปาฟรี แต่ให้ต่ออายุอีก 3 มาตรการ ได้แก่ ไฟฟ้าฟรี รถเมล์ฟรี และรถไฟฟรีออกไปอีก 3 เดือน ตั้งแต่วันที่ 1 เม.ย.-30 มิ.ย.2553 เนื่องจากมาตรการเหล่านี้ ถือว่าเป็นการช่วยผู้มีรายได้ต่ำจริงๆ โดยเฉพาะไฟฟรีที่มีผลต่อประชาชนกว่า 8 ล้านครัวเรือน ทั้งนี้ การต่ออายุ 3 มาตรการนี้จะใช้งบประมาณราว 4,500 ล้านบาท
สำหรับน้ำฟรีที่ยกเลิก เนื่องจากมองว่าประชาชนสามารถรับภาระในส่วนค่าน้ำประปาได้ เพราะที่ผ่านมาได้มีการทยอยปรับลดจำนวนหน่วยใช้น้ำลง จากเดิม 50 ลบ.ม.ต่อครัวเรือนต่อเดือน เหลือ 30 ลบ.ม.ต่อครัวเรือนต่อเดือน และล่าสุดเหลือ 20 ลบ.ม.ต่อครัวเรือนต่อเดือน ซึ่งทำให้ประชาชนมีภาระจ่ายค่าน้ำเฉลี่ยเพียง 15-50 บาทต่อรายเท่านั้น และมีประชาชนที่ได้รับประโยชน์จากมาตรการดังกล่าวเพียง 2 ล้านครัวเรือน ขณะเดียวกันก็ถึงเวลาที่การประปานครหลวง (กปน.) และการประปาส่วนภูมิภาค (กปภ.) จะปลดภาระที่ต้องเสียไปให้กับมาตรการดังกล่าวด้วย